Egpaar in Nelspruit aangevalMartin Pelser (37) en sy swanger vrou, wat glo ŉ tweeling verwag, is Dinsdagaand op hul kleinhoewe in Nelspruit oorval en erg aangerand. Die vrou is glo herhaaldelik met ŉ skokstok op haar maag geskok en Martin met ŉ haelgeweer se agterkant geslaan. Volgens sersant Gerald Sedibe, ŉ woordvoerder van die Mpumalanga-polisie, het drie gewapende mans Dinsdagaand omstreeks 18:00 by die Pelser-egpaar se kleinhoewe, Renosterkop, opgedaag. Hulle het eers die tuinwerker oorval en vasgebind en toe by die huis ingebreek. Hulle het die egpaar met ŉ vuurwapen aangehou en geld geëis. Die egpaar is daarna aangerand. Volgens gerugte het die mans glo ŉ haelgeweer en skokstok gehad. Daar is glo gepoog om te skiet maar vir een of ander rede het die skoot nie afgegaan nie. Martin is daarna herhaaldelik met die agterkant van die geweer geslaan en sy vrou op haar maag geskok. Haar naam is nog nie bekend nie. Sedibe het aan Maroela Media gesê die tuinwerker het intussen losgekom en hulp van die bure ontbied, terwyl die mans nog in die huis was. Die buurman het opgedaag en skote gevuur, waarna die verdagtes te voet gevlug het. Die mans het glo slegs met die egpaar se voertuigsleutels weggekom. Volgens Sedibe is die paartjie in ŉ ernstige toestand in die hospitaal. Niemand is nog in verband met die voorval in hegtenis geneem nie.